b'\n_START_ARTICLE_\nKari Haavisto\n_START_PARAGRAPH_\nKari Haavisto (s. 26. huhtikuuta 1941 Helsinki) on entinen suomalainen uimari ja yritysjohtaja._NEWLINE_Haavisto edusti Suomea Rooman 1960 kes\xc3\xa4olympialaisissa. H\xc3\xa4n ui 4\xc2\xa0\xc3\x97\xc2\xa0200 metrin vapaauintiviestijoukkueessa, joka sijoittui viidenneksi. Se on viel\xc3\xa4 48 vuotta my\xc3\xb6hemminkin kaikkien aikojen paras suomalaisen uintiviestijoukkueen saavutus olympialaisissa. Haavisto karsiutui 400 metrin vapaauinnin alkueriss\xc3\xa4 Suomen enn\xc3\xa4tyksell\xc3\xa4 4.36,0._NEWLINE_Haavisto sijoittui Leipzigin EM-kilpailuissa 1962 kuudenneksi 4\xc2\xa0\xc3\x97\xc2\xa0200 metrin vapaauintiviestiss\xc3\xa4 ja yhdeks\xc3\xa4nneksi 400 metrin vapaauinnissa. Pohjoismaitten mestaruuden h\xc3\xa4n voitti 400 metrin vapaauinnissa vuonna 1961. Samana vuonna h\xc3\xa4n paransi lajin Suomen enn\xc3\xa4tykseksi 4.34,8. Suomen mestaruuksia h\xc3\xa4n voitti kaikkiaan kahdeksantoista vuosina 1956\xe2\x80\x931962._NEWLINE_Haavisto toimi Suomen Uimaliiton liittohallituksessa ja seuransa Vetehisten johtokunnassa. H\xc3\xa4nen vaimonsa Pirkko Haavisto (o.s. Hara, 1945\xe2\x80\x932018) voitti SM-mitaleja viestiuinneissa._NEWLINE_Ty\xc3\xb6el\xc3\xa4m\xc3\xa4ss\xc3\xa4 Kari Haavisto on toiminut muun muassa Nokia-yhtym\xc3\xa4ss\xc3\xa4 vuosina 1976-1987, viime vaiheessa talousjohtajana, sen j\xc3\xa4lkeen Mets\xc3\xa4-Serlan varatoimitusjohtajana 1987-1992 ja Mets\xc3\xa4liitto-Yhtym\xc3\xa4n finanssijohtajana vuodesta 1992-2003.'